## El Centre de Transfusió de la Comunitat Valenciana arreplega prop de 82.000 unitats de sang durant este any

*** El conseller de Sanitat agraïx “la implicació dels donants habituals i especialment dels 7.405 nous”, i ha animat a tots ells a “continuar donant exemple amb la seua solidaritat”
* La setmana que ve es posarà en marxa una aplicació mòbil i un portal web específics per a oferir un servici millor als donants**

El Centre de Transfusió de la Comunitat Valenciana (CTCV) ha arreplegat durant este any 81.845 unitats de sang, un nombre de donacions lleugerament superior al del mateix període de 2024. Del total, corresponen a la província d’Alacant 29.305 unitats, 8.356 a Castelló i 44.184 a València.

A més, des de gener fins ara s’han aconseguit 4.453 unitats d’afèresi (plaquetes i plasma) d’uns 2.800 donants, la qual cosa suposa un increment superior al 45 % en comparació amb les unitats registrades durant el primer semestre de l’any passat. En la província d’Alacant s’han registrat 1.898 unitats, 545 en la de Castelló i 2.010 en la de València.

El conseller de Sanitat, Marciano Gómez, ha agraït “la implicació dels donants habituals i especialment dels 7.405 nous”, i ha animat tots ells a “continuar donant exemple amb la seua solidaritat”.

Així mateix, Gómez ha destacat que es mantinga la tendència a l’alça en el registre d’unitats d’afèresi, “ja que són fonamentals per a pacients oncològics i per a la producció de medicaments derivats del plasma”.

El titular de Sanitat ha fet estes declaracions durant la jornada per a promoure la donació de sang, organitzada pel Centre de Transfusió de la Comunitat Valenciana, que, amb motiu del Dia Mundial del Donant de Sang, s’ha celebrat en l’IES Lluís Vives de València. El lema d’enguany és ‘Dona sang, dona esperança: junts, salvem vides’.

Marciano Gómez ha recordat que el 14 de juny de cada any es commemora este dia “per a agrair als donants voluntaris la seua contribució a salvar vides i per a conscienciar sobre la necessitat permanent de donar sang amb regularitat, a fi de garantir la qualitat, la seguretat i la disponibilitat de sang i hemoderivats per als qui els necessiten”.

**App i web específiques**

El Centre de Transfusions posarà en marxa la setmana que ve un portal web i una aplicació mòbil específics amb la denominació ‘GVA Donants’. Esta iniciativa suposarà un pas avant en la digitalització del servici, millorarà l’experiència dels donants i facilitarà la seua participació.

La nova app i el portal GVA Donants s’han dissenyat específicament per als donants de sang, plasma i plaquetes. Les dos ferramentes permetran als usuaris registrar-se, rebre informació personalitzada, accedir al seu historial de donacions, localitzar punts d’extracció amb els seus horaris, consultar estadístiques personals i omplir l’enquesta de salut prèvia a la donació, així s’agilitzarà tot el procés.

També s’inclourà un apartat de preguntes freqüents per a resoldre dubtes sobre el procés de donació o causes d’exclusió temporal o definitiva.

Per al titular de Sanitat, “estes ferramentes permetran una comunicació més àgil i eficaç amb els donants, perquè oferiran informació en temps real, resoldran dubtes i reforçaran el vincle entre la ciutadania i el Sistema Sanitari”. “Amb l’aplicació mòbil es pretén fidelitzar la col·laboració solidària, mostrant de manera directa l’impacte de cada donació i facilitant un acompanyament més pròxim”, ha afegit.

**Dades de donació en 2024: un any de creixement i compromís**

El Centre de Transfusions va tancar l’any 2024 amb un total de 176.411 unitats de sang arreplegades, gràcies a la solidaritat de 116.314 persones. En la província de València es van comptabilitzar 96.924 unitats, 17.909 en la de Castelló i 61.578 en la d’Alacant. A més, es va registrar un augment de l’11 % en el nombre de nous donants respecte a 2023, amb 17.435 incorporacions. Quant a la donació de plasma i plaquetes, es van comptabilitzar 8.561 donacions realitzades per 4.114 donants.

Fecha: 14/06/2025